**Návrh vlády**

**na skrátené legislatívne konanie o vládnom návrhu zákona o obchodovaní s emisnými kvótami a o zmene a doplnení niektorých zákonov**

Vláda Slovenskej republiky podáva Národnej rade Slovenskej republiky návrh na skrátené legislatívne konanie k vládnemu návrhu zákona o obchodovaní s emisnými kvótami a o zmene a doplnení niektorých zákonov podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Návrh zákona sa predkladá z dôvodu transpozičnej povinnosti smernice Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v spoločenstve v platnom znení. Návrh zákona bol pripravovaný v súlade s Plánom legislatívnych úloh vlády Slovenskej republiky, tak aby reflektoval na vykonávacie právne akty Európskej komisie, ktoré nadobúdali účinnosť postupne v priebehu rokov 2010 až 2012 s ukončením v júli 2012.

Návrh zákona nadväzuje na nariadenia a rozhodnutia Európskej únie, ktoré ustanovujú monitorovanie a nahlasovanie emisií skleníkových plynov, overovanie správ o emisiách, správ o tonokilometroch a akreditácií overovateľov, zriaďovanie registra Únie na obdobie obchodovania začínajúce 1. januára 2013 a na nasledujúce obdobia obchodovania v rámci systému Únie na obchodovanie s emisnými kvótami, prechodné pravidlá harmonizácie bezodplatného prideľovania emisných kvót, určité obmedzenia vzťahujúce sa na využívanie medzinárodných kreditov z projektov priemyselných plynov, referenčné hodnoty na bezplatné pridelenie emisných kvót skleníkových plynov prevádzkovateľom lietadiel a harmonogram, správu a iné aspekty obchodovania s emisnými kvótami skleníkových plynov formou aukcie.

Od 1. januára 2013 sa zásadne mení rozsah, pokrytie ako aj princípy a podmienky prideľovania emisných kvót a ich obchodovania formou dražby. Množstvo bezodplatne pridelených emisných kvót sa každoročne v priebehu 8 ročného obdobia mení a závisí jednak od emisnej a energetickej náročnosti prevádzky zaradenej v schéme obchodovania ako aj od úrovne výroby za predchádzajúci rok.Ministerstvo životného prostredia Slovenskej republiky má povinnosť oznámiť Európskej komisii do 28. februára 2013 množstvo bezodplatných kvót, ktoré má Register Únie bezodplatne prideliť jednotlivým účastníkom schémy obchodovania. Toto množstvo ale už musí reflektovať na úroveň výroby zo všetkých prevádzok v schéme obchodovania za rok 2012.Aby mohlo Ministerstvo životného prostredia Slovenskej republiky túto povinnosť splniť je nevyhnutné, aby s účinnosťou od 1. januára 2013 malo mandát žiadať od povinných účastníkov schémy obchodovania údaje k úrovni výroby každej prevádzky, následne tieto údaje spracovať a do 28. februára 2013 ich prostredníctvom vnútroštátneho správcu oznámiť registru Únie, ktorý ich následne môže prideliť.

Ak zákon nenadobudne účinnosť od 1. januára 2013, môže nastať situácia, že emisné kvóty nebudú pridelené povinným účastníkom včas. Ak povinným účastníkom schémy obchodovania vzniknú hospodárske škody z titulu nepridelenia bezodplatných emisných kvót, môžu štát žiadať o náhradu škody, čím môžu následne vzniknúť veľké hospodárske škody aj štátu. Ide o všetky významné slovenské spoločnosti, v ktorých prebiehajú energeticky náročné výrobné procesy: papierne a celulózky, železiarne a oceliarne, tehelne, sklárne, hlinikárne a zlievarne, cementárne a vápenky, magnezitky, teplárne, letecká doprava, výrobcovia minerálnej vlny, výrobcovia automobilov, inými slovami, kostra slovenského hospodárstva.

Neschválením návrhu zákona s termínom účinnosti od 1. januára 2013 môže dôjsť k oneskorenému prechodu z druhého do tretieho obchodovateľného obdobia 2013 - 2020 a s tým spojeného výkonu povinností Ministerstva životného prostredia Slovenskej republiky pri určovaní množstva bezodplatných emisných kvót a ich následného prideľovania povinným účastníkom schémy obchodovania ale aj ich dražieb z dôvodu, že nebude zákonom ustanovený aukcionár, ktorý distribuuje výnos z dražieb emisných kvót na Európskej aukčnej platforme na účet štátu.

§ 18 ods. 5 zákona určuje, že funkciu aukcionára emisných kvót vykonáva Exportno – importná banka. Európska komisia žiadala Slovenskú republiku listom číslo 712 752 z 13. júna 2012 jednak o oficiálnu notifikáciu aukcionára a zároveň a oznámenie legislatívnej normy, ktorou sa aukcionár ustanovuje, vrátane termínu nadobudnutia jej účinnosti. Ministerstvo životného prostredia Slovenskej republiky informovalo Európsku komisiu, že aukcionár bude určený zákonom o obchodovaní s emisnými kvótami, ktorý nadobudne účinnosť od 1. januára 2013. Ak Exportno - importná banka nebude môcť začať činnosť aukcionára od 1. januára 2013, Slovenská republika nebude môcť predávať voľné emisné kvóty na trhu, z predaja ktorých sa v roku 2013 očakáva príjem vo výške 105 mil. €. V dôsledku uvedeného môže dôjsť k navyšovaniu schodku verejných financií o 105 mil. €.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona o obchodovaní s emisnými kvótami a o zmene a doplnení niektorých zákonov.

V Bratislave 7. novembra 2012

                                                                                              Robert Fico, v.r.

                                                                                              predseda vlády

                                                                                              Slovenskej republiky

                                                                                              Peter Žiga, v.r.

                                                                                              minister životného prostredia

                                                                                              Slovenskej republiky